Ugom-Chotqol davlat milliy tabiat bogʻining ayrim tabiiy hududlari va obyektlaridan foydalanishni tartibga solish toʻgʻrisida
(resolution, 2019-10-08)

Ugom-Chotqol davlat milliy tabiat bogʻi hududidagi ekologik va ilmiy jihatdan noyob hamda qimmatli boʻlgan “Urungʻoch” tabiiy koʻlini saqlash maqsadida va Oʻzbekiston Respublikasining “Muhofaza etiladigan tabiiy hududlar toʻgʻrisida”gi Qonuniga muvofiq Vazirlar Mahkamasi qaror qiladi: 1. Oʻzbekiston Respublikasi Ekologiya va atrof-muhitni muhofaza qilish davlat qoʻmitasi (keyingi oʻrinlarda Davlat ekologiya qoʻmitasi deb ataladi) va Oʻzbekiston ekologik partiyasining “Urungʻoch” koʻli va unga tutash hududlarni davlat gidrologik tabiat yodgorligi deb eʼlon qilish toʻgʻrisidagi taklifiga rozilik berilsin. 2. Toshkent viloyati hokimligi bir oy muddatda Ugom-Chotqol davlat milliy tabiat bogʻining Burchmullo davlat oʻrmon xoʻjaligi hududida joylashgan maydoni 43 ga boʻlgan “Urungʻoch” tabiiy koʻli va unga tutash hududlarni belgilangan tartibda davlat gidrologik tabiat yodgorligi deb eʼlon qilsin. 3. Belgilansinki, “Urungʻoch” davlat gidrologik tabiat yodgorligi Burchmullo davlat oʻrmon xoʻjaligining bir qismi hisoblanadi va ushbu xoʻjalik tomonidan yerlari olib qoʻyilmasdan va obyektga salbiy taʼsir koʻrsatuvchi har qanday faoliyatni taqiqlagan holda boshqariladi. 4. Quyidagilar “Urungʻoch” davlat gidrologik tabiat yodgorligining asosiy vazifalari etib belgilansin: “Urungʻoch” tabiiy koʻli va unga tutash hududlarni oʻzgartirishsiz saqlash; togʻ ekotizimi oʻsimlik va hayvonot dunyosini qayta tiklash va takror koʻpaytirish; ekologik turizmni tashkil etish; ilmiy va ekologik-maʼrifiy ishlarni amalga oshirish; aholining ekologik taʼlim va tarbiyasiga koʻmaklashish. Oʻzbekiston Respublikasi Oʻrmon xoʻjaligi davlat qoʻmitasi (keyingi oʻrinlarda Oʻrmon xoʻjaligi davlat qoʻmitasi deb ataladi) koʻrsatib oʻtilgan vazifalarni bajarish uchun masʼul organ etib tayinlansin. 5. Oʻrmon xoʻjaligi davlat qoʻmitasi ikki oy muddatda: Burchmullo davlat oʻrmon xoʻjaligining shtat birliklari doirasida “Urungʻoch” davlat gidrologik tabiat yodgorligini qoʻriqlash uchun tegishli malaka va maʼlumotga ega boʻlgan mutaxassislar biriktirilishini nazarda tutsin; Oʻzbekiston Respublikasi Turizmni rivojlantirish davlat qoʻmitasi bilan birgalikda “Urungʻoch” davlat gidrologik tabiat yodgorligi hududida soʻqmoq yoʻllar majburiy tartibda toʻsiqlar bilan jihozlanishini, oʻrindiqlar, chiqindi tashlash qutilari, hojatxonalar (biotualetlar) oʻrnatilishini, shuningdek, suv havzasiga borish, “Urungʻoch” koʻli atrofi va unga tutash hududlarda barcha turdagi savdo va umumiy ovqatlanish shoxobchalarini tashkil etishni taqiqlovchi cheklovchi va maʼlumotlar belgilari oʻrnatilishini, taʼminlab turistik yoʻnalishlarni belgilash; “Urungʻoch” davlat gidrologik tabiat yodgorligi hududida yoʻl qoʻyilishi mumkin boʻlgan rekreatsion yuklama meʼyorlarini (muayyan vaqt davomida tashrif buyuruvchilarning ruxsat etilgan soni) ishlab chiqsin; Toshkent viloyati hokimligi va Davlat ekologiya qoʻmitasi bilan birgalikda davlat ekologik nazoratini amalga oshirish maqsadida Ugom-Chotqol davlat milliy tabiat bogʻining Burchmullo davlat oʻrmon xoʻjaligi hududida ekologik post oʻrnatilishi joyini aniqlasin va uni joylashtirish uchun belgilangan tartibda yer uchastkasini biriktirsin; 6. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Davlat ekologiya qoʻmitasi, Fanlar akademiyasi va Oʻzbekiston ekologik partiyasi bilan birgalikda 2020-yil 1-martgacha davlat tabiat yodgorliklari deb eʼlon qilish masalasini koʻrib chiqish va muhofaza qilinadigan tabiiy hududlarni davlat kadastriga kiritish uchun tabiiy obyektlar va komplekslarni, shu jumladan, yoshi 100 va undan oshgan daraxtlarni xatlovdan oʻtkazsinlar. 7. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov, Oʻzbekiston Respublikasi Ekologiya va atrof-muhitni muhofaza qilish davlat qoʻmitasi raisi B.T. Qoʻchqorov va Oʻzbekiston Respublikasi Oʻrmon xoʻjaligi davlat qoʻmitasi raisi N.J. Bakirov zimmasiga yuklansin.